五月十三日北歸雷化道中
作者：李光
朝代：宋

paragraphs: 謫居了無營，贏得一味間。
杜門十六年，草深沒柴關。
猛獸當路號，虺蛇伏榛菅。
今兹果何年，天誅此凶姦。
羣妖既蕩除，善類稍北遷。
仲子萬里來，喜極涕淚潸。
坐定復載笑，喜我顔渥丹。
人生七十稀，况復加九年。
平生學飬生，吐納留真詮。
忘家何足道，絕欲亦偶然。
歸歟謝世榮，收功在丹田。
宴坐息息匀，頻嚥舌底泉。
日用形欲勞，何必驅小蠻。
看我鰥氣成，空行躡飛仙。